আত্মহত্যার আগে প্রত্যুষা বন্দ্যোপাধ্যায় আদৌ হতাশাগ্রস্ত ছিলেন না। সংবাদমাধ্যমের কাছে এমনটাই দাবি করছেন টিভি ইন্ডাস্ট্রিতে প্রত্যুষার বন্ধু-বান্ধবরা। টিভি শো প্রোডিউসার বিকাশ গুপ্ত সম্প্রতি একটি রোল অফার করেছিলেন প্রত্যুষাকে। সেই সুবাদে প্রত্যুষাকে কাছ থেকে জানার সুযোগ পেয়েছিলেন তিনি। সেই বিকাশ জানিয়েছেন,‘‘প্রত্যুষা পেশাগতভাবে যথেষ্ট সফল ছিলেন, এবং যথেষ্ট অর্থ উপার্জন করেছিলেন। যদিও তাঁর টাকা-পয়সার বেশিরভাগটাই চলে গিয়েছিল রাহুলের দখলে।’’ বিকাশ এ-ও জানিয়েছেন যে, রাহুল সিংহের হাতে প্রকাশ্যে নিগৃহীত হতে হয়েছিল প্রত্যুষাকে। 
প্রত্যুষার কাছের বন্ধু লীনা সংবাদমাধ্যমকে জানালেন, রাহুলের প্রাক্তন বান্ধবী সালোনিকে নিয়ে যথেষ্ট বিব্রত ছিলেন প্রত্যুষা। মৃত্যুর আগের রাতে লীনাকে ফোন করেছিলেন তিনি। প্রত্যুষা কাঁদছিলেন ফোনে। তিনি চাইছিলেন এই অবস্থা থেকে বেরিয়ে আসতে। লীনা জানিয়েছেন, রাহুলের প্রাক্তন বান্ধবী সালোনিও শারীরিকভাবে অত্যাচার চালাতেন প্রত্যুষার ওপর। 
প্রত্যুষার ঘনিষ্ঠ বন্ধু কাম্য পঞ্জাবী বললেন,‘‘রাহুল প্রত্যুষার সঙ্গে প্রতারণা করছিল। এ কথা প্রত্যুষা নিজে জানিয়েছিল আমাকে।’’ প্রত্যুষার পোস্টমর্টেমে এমন সন্দেহ প্রকাশ পেয়েছিল যে, মৃত্যুর আগে তিনি গর্ভবতী ছিলেন। কাম্য এই ধরনের সন্দেহের সম্ভাবনা উড়িয়ে দিয়ে বলেন যে, ‘‘প্রত্যুষা যদি সত্যিই গর্ভবতী হত, তা হলে সে কখনোই আত্মহত্যার পথ বেছে নিত না।’’